Brandon Sanderson

**Brandon Sanderson** (Lincoln, Nebraska, 19 de diziembri de 1975) es un escreviol estaunidensi de literatura fantástica i cencia ficción. Es conocíu sobri tó pol universu fitticiu de Cosmere, nel que se passan la mayoria delas sus novelas de fantasia, entri las que destacan las seriis Nacíus dela bruma (*Mistborn*) i L’archivu delas tormentas. Huera del Cosmere, á escriviu varias seriis juvenilis i pa jóvinis adultus, comu *[[The Reckoners]]*, la serii *Skyward* i la serii *Alcatraz*. Tamién es conocíu pol abel terminau la serii d’arta fantasia de Robert Jordan *[[La rueda del tiempo (saga)|La Rueda del Tiempu]]*. Sanderson á creau varias novelas gráficas de fantasia, comu *White Sand* o *Dark One*.

Creó las Leyis dela Magia de Sanderson i populariçó la idea de sistemas de «magia dura» i «magia blanda». En 2008, Sanderson prencepió un podcast col escritol Dan Wells i el dibujanti Howard Tayler llamau *Writing Excuses*, nel qu’se tratan temas sobri creal escritura de génerus i webcómics. En 2016, la compañia de meyus estaunidensi DMG Entertainment obtieni los derechus de tol universu de *Cosmere* creau pol Sanderson, inque dendi altoncis los derechus án güeltu a manus de Sanderson. La campaña de Kickstarter de Sanderson de marçu de 2022 se convirtió ena más essitosa dela estoria, con 185.341 donantis que prometierun 41'754.153 dólaris.

Tuvu nacencia en Nebraska, es biembru dela Ilesia de Jesucristu delos Santus delos Úrtimus Dias i ogañu abita en Provo (Utah), cola su esposa Emily cola que contraju matrimoñu el 7 de juliu de 2006. Obtuvu un máster en Literatura Creativa en 2005 ena Brigham Young University, ondi fue compañeru d’abitación del campión de *[[Jeopardy!]]* Ken Jennings. Á síu nominau dos vezis pal Premiu John W. Campbell.

## Biografía

### Infancia i educación
Brandon Sanderson tuvu nacencia el 19 de diziembri de 1975 en Lincoln, Nebraska, siendu el mayol de quatru ijus. Sanderson se convirtió nun apasionau letol de novelas d’arta fantasía duranti la su adolecencia i realizó varius tentus tempranus d’escribil las sus propias estorias. Endispués de gradual-si dela escuela secundaria en 1994, engresó ala Nuversidá Brigham Young (BYU) comu estuyanti de bioquímica. Tomó un permisu de dos añus entri 1995 i 1997 pa servil comu misioneru voluntariu pala Ilesia de Jesucristu delos Santus delos Úrtimus Dias, i fue asignau a Corea del Sul.

Endispués de completal el su serviciu misional, Sanderson regresó a BYU i cambió la su especialización a literatura inglesa. Mentris era estuyanti nuversitariu, Sanderson consiguió un labutu comu auditol noturnu nun otel local en Provo, Utah, ya que li permitia escribil mentris trabajaba. Unu delos compañerus de quartu de Sanderson en BYU fue Ken Jennings, quien ábate diez añus endispués se hizu famosu duranti la su racha de 74 vitorias nel programa de televisión estaunidensi Jeopardy!. Sanderson se graduó de BYU nel añu 2000 con una Licenciatura en Artis. Acontinó comu estuyanti de posgrau, obteniendu una Maestría n’Ingrés con énfasi en escritura creativa nel añu 2004. Mentris estuvu en BYU, Sanderson formó parti del equipu de Leading Edge, una revista de ficción especulativa semi-profissional pubricá pola nuversidá, i ejerció comu editol en jefi duranti un añu.

### Primerus añus dela su carrera comu escreviol

Sanderson escribió de manera constanti duranti los sus estuyus nuversitarius i de posgrau. Pal añu 2003, ya abía escritu dozi novelas, inque ninguna editorial las abía acetau pala su pubricación. Mentris cursaba un programa de posgrau ena Nuversidá Brigham Young (BYU), fue contatau pol editol de Tor Books, Moshe Feder, quien quería aquiril unu delos sus librus. Sanderson abía enviau el manuscritu dela su sesta novela, Elantris, un añu i meyu dantis. Elantris fue pubricá pol Tor Books el 21 d’abril de 2005, i recibió críticas generalmenti positivas. Estu fue seguíu en 2006 pol L'imperiu final, el primel libru dela su trilogía de fantasía Nacíus dela bruma, ena qual los "alománticus" —pressonas cola capaciá de 'quemal' metalis i aleacionis endispués d’ingeril-lus— obtienin sentíus mejoraus i control sobri poderosas forças sobrinaturais.

En 2007, pubricó el segundu libru dela serii Nacíus dela bruma, El Pozu dela Ascensión. Más alantri n’essi mesmu añu, Sanderson pubricó la novela infantil Alcatraz contra los bibliotecarius malvaus, que quenta la estoria d’un niñu llamau Alcatraz con un talentu pa rompel cosas. Las primeras delas sus "leyis dela magia" fuerun pubricás en 2007, mentris que la segunda i tercera fuerun pubricás en 2012 i 2013, respetivamenti. En 2008, se pubricó el tercel i úrtimu libru dela trilogía Nacíus dela bruma, entitulau L'éroi delas eras, assin comu el segundu libru dela serii Alcatraz, entitulau Los güesus del escriba. Essi mesmu añu, Sanderson prencepió el podcast *Writing Excuses* juntu a Howard Tayler i Dan Wells.

### La ruea del tiempu

Tras la muerti de Robert Jordan, Brandon Sanderson fue selecionau pola su viuda, Harriet McDougal, pa completal el libru final dela serii de fantasía épica *[[La rueda del tiempo (saga)|La rueda del tiempu]]*. Harriet li piió qu’s’hiziera cargu dela tarea endispués de quedal profundamenti impresioná pola letura del libru *[[El imperiu final]]*, primeru dela serii *[[Nacíus dela bruma]]*. L’editorial Tor Books anunció la decisión el 7 de diziembri de 2007. El 30 de marçu de 2009 se hizu púbricu que *A Memory of Light*, que inicialmenti se planeaba huera el úrtimu libru dela serii, se devidiríe en tres volúminis. El primeru, *[[La tormenta (novela)|La tormenta]]*, salió ala venta el 27 d’otubri de 2009, col restu de novelas, llamás *[[Torres de medianoche]]* i *[[Un recuerdo de luz]]*, fuerun pubricás en 2012 i 2013 respetivamenti.

Las primeras noticias sobri l’acuerdu de Tor Books con Sanderson mencionaban otru libru entitulau *Way of Kings*, pubricau en 2010. L’autol á mencionau que pretendi qu’el libru sea el primeru d’una serii de diez qu’s’entitulará *The Stormlight Archive*. L’atual contratu pol *Way of Kings* cubri los primerus cincu librus.

## Referencias

## Atijus esternus
* Página pressonal del autor
* Cosmere.es - Web oficial española dedicada al autor
* Arcanum - web recopilatoria de citas del autol sobri la su obra
* 17th Shard - web oficial de fans del Autor
* The Coppermind Wiki - La wikia delos fans Sanderson